ज्यादातर शहरों में छाए घने काले बादल; भाखड़ा में बढ़ रहा जलस्तर, खतरे से 21 फीट नीचे पानी
Punjab Monsoon Rainfall Tracker Update;  पंजाब में मानसून अब सामान्य होने लगा है। वहीं बाढ़ के हालातों से भी पंजाब बाहर निकल रहा है। आज पंजाब के 11 जिलों में बारिश होने की संभावनाएं जताई जा रही हैं।
पंजाब में मानसून अब सामान्य होने लगा है। वहीं बाढ़ के हालातों से भी पंजाब बाहर निकल रहा है। आज पंजाब के 11 जिलों में बारिश होने की संभावनाएं जताई जा रही हैं। कुछ जगहों पर बारिश होने के साथ तेज हवाएं चलने और गरज चमक के साथ बारिश होने की संभावना है। वहीं कई शहरों में बादल छाए हैं और कहीं-कहीं धूप निकली हुई है।
मौसम विभाग से मिले आंकड़ों के अनुसार, फाजिल्का, फरीदकोट, मोगा, फिरोजपुर, जालंधर, तरनतारन, कपूरथला, होशियारपुर, अमृतसर, गुरदासपुर और पठानकोट में बारिश होने का अनुमान है। बीते दिन भी पंजाब में खास बारिश देखने को नहीं मिली। पटियाला व लुधियाना में 4-4 MM, बरनाला में 19.5MM, फतेहगढ़ साहिब में 6MM, मोगा में 3.5MM, रोपड़ में 2.5MM और बलाचौर में 5MM बारिश दर्ज की गई।
भाखड़ा में जलस्तर का बढ़ना जारी
भाखड़ा बांध में पानी का स्तर बढ़ना लगातार जारी है। भाखड़ा डैम का आज का जलस्तर बीते दिन से 1.5 फीट ज्यादा है। बीते दिन भाखड़ा बांध का जलस्तर जहां 1658.01 फीट पहुंच गया था, वहीं शनिवार का जलस्तर सुबह 1659.51 फीट रहा। भाखड़ा डैम में पानी की आमद 68403 क्यूसेक रही, जबकि टरबाइनो के माध्यम से 41641 क्यूसेक पानी ही छोड़ा गया।
इसी तरह, नंगल डैम से नंगल हाइडल नहर में 12350, आनंदपुर साहिब हाइडल नहर में 10150 क्यूसेक, जबकि सतलुज दरिया में 19200 क्यूसेक पानी छोड़ा जा रहा है। भाखड़ा बांध अभी भी खतरे के निशान 1680 फीट से तकरीबन 21 फीट नीचे है।